kardosdrur/scandi-wiki huggingface dataset:
Ryvangens Naturpark

Ryvangens Naturpark er et stort område i Ydre Østerbro i det nordlige København. Parken ligger klos op ad Mindelunden (indkørsel fra Tuborgvej) på et gammelt militært øvelsesområde på Ydre Østerbro. Nærmere betegnet i en trekant mellem togstationerne Svanemøllen, Hellerup og Ryparken. 

Københavns Kommune overtog området fra Svanemøllens Kaserne og i længere tid fik området lov til at og forfalde.

Indgangen til "Ryvangens Naturpark" er fra en parkeringsplads med indkørsel fra Tuborgvej fra Rymarksvej/Ryparken ved bus 14's endestation.

I 1993 lå arealet som et besynderligt vildtvoksende område med stier, graffiti, høje bakker, søer, hjemmelavede huler, hjemmelavede broer gamle udbrændte rustne gadelamper og gamle bunkers. Da parken ligger lige op ad beboelsesområder som Ryvangen, Rymarken og Ryparken, har stedet været tilholdssted for unge fra området gennem tiderne. Det har sat sit præg.

I slutningen af 1990'erne besluttede Københavns Kommune sig for at renovere parken. Der kom bænke, stier, griller og lignende. Parken fik sit navn "Ryvangens Naturpark" i den forbindelse. Der kom folde med geder og får. Det har dog ført til mishandling af dyrene og afbrænding af de skure, de sover i.

Fredning
Ryvangens Naturpark med Mindelunden er på 12 hektar og blev fredet i 2003. Det skete for ”at sikre området som naturområde, herunder at opretholde og muliggøre forbedring af de biologiske og rekreative værdier under hensyntagen til de kulturhistoriske interesser, der er knyttet til området.” Siden 1998 har Københavns Kommune ved Center for Park og Natur har haft ansvaret for Ryvangens Naturpark, der nu er underlagt naturplejeplaner.

Kilder og henvisninger
 Om fredningen på fredninger.dk

Parker i København
Østerbro
Fredede arealer i Danmark
Sæbygård

Navnet Sæbygård kan henvise til flere steder:
 Sæbygård (Åsted Sogn) – en bebyggelse i Åsted Sogn, Skive Kommune
 Sæbygård (Sæby Sogn) – et ejerlav og en hovedgård i Sæby Sogn, Kalundborg Kommune
 Sæbygård (Volstrup Sogn) – et ejerlav og en hovedgård i Volstrup Sogn, Frederikshavn Kommune

 Sæbygård Amt på Vestsjælland eksisterede fra 1662-1793; indgik derefter i Holbæk Amt.
 Sæbygård Len eksisterede før 1662
 Sæbyholm – en hovedgård i Lolland Kommune tidligere kendt som Sæbygård

Se også 
 Sæby (flertydig)
Kimmie Andersen

Kimmie Dorthe Andersen (også kendt som Jade-Laila og Kimmie Jade; født i 1975), er en tidligere dansk stripper og nøgenmodel. Hun blev landskendt i 1997 som den storbarmede stripper i Casper Christensens populære radio- og tv-show Tæskeholdet og siden realityshowet Stripperkongens piger. Siden har hun haft en karriere inden for erotiske billeder og strip. I 2008 arbejdede hun som danselærer på stripskolen stripdance.dk.

Desuden har hun også medvirket på TV3's SexOrama og Jagten på ørkenguldet. Ligeledes har hun optrådt i en musikvideo for Fede Finn og Funny Boyz i 2013. Hun har åbnet og optrådt adskillige Erotikmesser rundt i Danmark, og desuden optrådt som stripper og nøgenmodel i forskellige blade og aviser, såsom FHM.

Referencer

Eksterne henvisninger 
 

Modeller fra Danmark
Long Thanh International Airport

Long Thanh International Airport (Vietnamesisk: Sân bay Quốc tế Long Thành) er en lufthavn under konstruktion ved Dong Nai i Vietnam. Lufthavnen ligger 40 km nordøst for Ho Chi Minh-byen og forventes at kunne åbnes i år 2020.

Lufthavnen vil få 4 landingsbaner (4000 m x 60 m), og vil kunne håndtere 100 million passagerer årligt. Anlægsudgiften andrager 8 milliarder amerikanske dollar.

Lufthavne i Vietnam
Ho Chi Minh-byen
Vatikanhøjen

Vatikanhøjen (latin Vaticanus Mons) er det navn som længe før den kristne æra blev givet til en af højene på floden Tiberens højre (vestre) bred, på den modsatte side af Roms syv høje. Det er muligt at en etruskisk by ved navn  Vaticum lå her. 

I 100-tallet lå der et romersk cirkus op under Vatikanhøjen, og i åssiden op mod højen var der et gravfelt. Peterskirken er bygget over gravfeltet, således at højalteret i kirken ligger lige over den grav som man tidligt har udpeget som apostlen Peters grav. Ved bygningen af Peterskirken blev en stor del af højen planeret. 

Rom
Stamhuset Lundsgaard

Stamhuset Lundsgård blev oprettet 15. januar 1768 af Jens Juel til Lundsgård for sin datter Elisabeth Juel, gift med Christian lensgreve Ahlefeldt, og visse af hendes børn og deres afkom.

Stamhuset bestod af Lundsgård Hovedgård, Jershauge ager og eng med tilhørende kirketiende og bøndergods.

Stamhuset blev ophævet i 1927 efter lensafløsningen i 1919.

Besiddere af Stamhuset Lundsgård 
1768-1803 Elisabeth Jensdatter Juel, gift lensgrevinde Ahlefeldt-Laurvig 
1803-1877 Christian Johan Frederik lensgreve Ahlefeldt-Laurvig 
1877-1927 Frederik Ludvig Vilhelm lensgreve Ahlefeldt-Laurvig

Lundsgård
Etableret i 1768
Ophørt i 1927
Peterskors

Peterskors er et symbol som har været brugt ved visse lejligheder inden for kristendommen. Peterskorset er et omvendt latinsk kors, et kors med tværbjælken nede og ikke oppe. 

Det fortælles i en tradition at apostlen Peter blev henrettet i Rom, og at han da bad om at han måtte blive korsfæstet med hovedet nedad for dermed at vise respekt for Jesus. Derfor skulle han være blevet korsfæstet på et sådant omvendt kristent eller latinsk kors.

"Peterskorset", har ofte været brugt som apostlen Peters symbol. Også to nøgler har været brugt som hans symbol. Nogle gange har en kombination af disse to symboler været brugt.

Peterskorset bruges inden for katolicisme som et tegn på kristen ydmyghed.

I nyere tid er denne type kors blevet brugt af satanister, som ser et omvendt latinsk kors som en afvisning af kristendommen. Brugen er specielt sædvanlig i ikke-katolske lande, hvor man ikke er så vant til at se Peterskorset.

Se også 

 Typologi over kors
 Kors

Eksterne henvisninger 

 Latinske kors på Commons

Heraldiske kors
Grevskabet Laurvig

Grevskabet Laurvig (Larvik i Norge) blev oprettet 29. september 1671 af Frederik III's uægte søn Ulrik Frederik Gyldenløve for ham og hans efterkommere, både mandlige og kvindelige, efter en nærmere bestemt arvefølge. Ved patent af 11. februar 1692 blev arvefølge dog ændret, således at det alene var Gyldenløves sønner og deres mandlige afkom, som kunne arve. Grevskabet omfattede de nuværende Larvik, Sandefjord og Tjøme kommuner, samt dele af Andebu.

Laurvig skulle være det førende grevskab i Danmark-Norge: ”hvilket Grevskab skal for vores Rigers første Grevskab herefter holdes og agtes skal.”  Grevskabets godsgrundlag var det tidligere Brunla len og slægten Langes jordegodssamling. Det omfattede også købstæderne Larvik og  Sandefjord, og betydelig industri: Fritzøe jernværk og Fritzøe savværk.

Ulrik Frederik Gyldenløve, gift med Antonia Augusta, grevinde af Altenburg, afgik ved døden 1704. Efter ham tilfaldt grevskabet hans søn, grev Ferdinand Anton Danneskiold-Laurvig (1688-1754), og efter denne hans søn Frederik Ludvig Danneskiold-Laurvig (1723-1783). Med ham uddøde Gyldenløves mandlige efterkommere.

Der opstod nu en langvarig retssag om arveretten til grevskabet, hvor en række efterkommere af kvindelige efterkommere til Gyldenløve ønskede at overtage grevskabet. 
                     
Ved højesteretsdom af 1785 tilfaldt grevskabet kammerherre, generalmajor Christian lensgreve Ahlefeldt til Grevskabet Langeland (1732-1791), som var sønnesøn af en af Gyldenløves døtre. 

Hans søn, Frederik lensgreve Ahlefeldt-Laurvig, kaldet "Generalen", solgte dog allerede den 25. Juni 1805 grevskabet Laurvig med Fritzø Jernværk til kongen. Slægten fortsatte dog med at anvende navnet Ahlefeldt-Laurvig eller Ahlefeldt-Laurvigen. Kongen solgte det i 1814 ophævede grevskab igen ved kgl. resolution af 26. august 1817.

Larvik
Laurvig
Laurvig
Laurvig
Ophørt i 1815
Pharming

Pharming (udtalt farming) er en internetbaseret svindelteknik, som minder om phishing. Det er et forsøg på at stjæle personlige oplysninger vha. en falsk websted. Ved et pharmingangreb plantes falske information på selve DNS-serveren, og giver brugeren forkerte oplysninger. Dette betyder at brugeren videresendes til hjemmesider, som ser ægte ud, men i virkeligheden er falske.

Cyberangreb
Vera Henriksen

Vera Henriksen (pigenavn: Vera-Margrethe Roscher Lund; født den 22. marts 1927 i Oslo, død 23. maj 2016 ) var en norsk forfatterinde. Hun boede i USA mellem 1946 og 1963, hvor hun studerede arkitektur og kunsthistorie. Hun skrev mange bøger med handling fra middelalderen og andre historiske epoker. Flere af hendes bøger har som tema den problematiske overgang fra nordisk mytologi til kristendommen. Hun debuterede i 1961 med bogen Sølvhammeren, som er første del af Sigrid-trilogien. Bog nummer to, Jærtegn, udkom i 1962, og den sidste bog, Helgekongen, året efter. Denne serie fik hun stor succes med. Henriksen skrev også sagaspil, blandt andet Asbjørn Selsbane og Sverdet, og derudover faglitteratur, så som en bog om luftforsvarets historie.

Vera Henriksen var datter af Alfred Roscher Lund, den første chef for Forsvarets efterretningstjeneste.

Bibliografi 
 Jarlefeiden (roman) 2003
 Ildens sang (roman) 2002
 Klangen av en lutt (roman) 2001
 Veodalen (Fakta) 2001
 Stavkjerringa (Roman) 1997
 Luftforsvarets historie: Bind 2: Fem år i utlegd (fag) 1996
 Luftforsvarets historie. Bind 1: Fra opptakt til nederlag (faglitteratur) 1994
 Selja og Stad (Sakprosa) 1992
 Skipet uten drage. Vest i havet (Ungdomsbog) 1992
 Skipet uten drage. Månesteinen (Ungdomsbog) 1991
 Skipet uten drage. Olav ulvunge (Ungdomsbog)1990
 Silhuetter mot hvitt lys (Roman) 1990
 Bodvars saga. Ravn og due (Roman) 1989
 Mot en verdens ytterste grense. Vest for storhavet – Grønland og Vinland (faglitteratur) 1988
 Eventyrsagaen (Barnebok) 1988
 Rekviem for et lite dampskip (Roman) 1988
 Under seil mot det ukjente (faglitteratur) 1987
 Runekorset (Roman) 1986
 Hellig Olav (Sakprosa) 1985
 Verdenstreet. Mennesker og makt i Odins tid. (faglitteratur) 1984
 Bodvars saga. Spydet (Roman) 1984
 Bodvars saga. Odins ravner(Roman) 1983
 Skjebneveven (faglitteratur) 1982
 Med skip til lands og vanns (faglitteratur) 1981
 Sagaens kvinner (faglitteratur) 1981
 Kongespeil (Roman) 1980
 Dronningsagaen (Roman) 1979
 Riksseglet (Dramatik) 1978
 Skjærsild (Roman) 1977
 Staupet (Roman) 1975
 Sverdet (Dramatik) 1974
 Blåbreen (Roman) 1973
 Asbjørn Selsbane (Dramatik) 1972
 Pilgrimsferd (Roman) 1971
 Trollsteinen (Roman) 1970
 Vargtid. Selshemnaren (Dramatik) 1968
 Glassberget (Roman) 1966
 Helgekongen (Roman) 1963
 Jærtegn (Roman) 1962
 Sølvhammeren'' (Roman) 1961

Priser 
 1962 Bokhandlerprisen
 1973 Sarpsborgprisen
 1978 Mads Wiel Nygaards legat
 1988 Riksmålsforbundets barne- og ungdomsbokpris

Noter

Eksterne henvisninger 
 Vera Henriksen i NRK Forfatter 
 Vera Henriksen  i Dagbladet Forfatter 
 Vera Henriksen i Aftenposten Alex 
 Der sagaen tier, forteller hun videre  – Tone Bolstad Fløde i samtale med Vera Henriksen (2003) 

Faglitterære forfattere fra Norge
Romanforfattere fra Norge
Dramatikere fra Norge
Børnebogsforfattere fra Norge
Personer fra Oslo
Norsksprogede forfattere fra Norge
Modtagere af Bokhandlerprisen
Museet for kollektiv trafik i Prag

Museet for kollektiv trafik i Prag (Muzea městské hromadné dopravy v Praze) er et sporvejsmuseum i Prag.

Museet, der indviedes af Prags overborgmester Jan Koukal 14. maj 1993, er beliggende i den i 1909 opførte Střešovise Remise på Patočkova 4. Museet drives af Prags trafikselskab og gengiver på omfattende vis den kollektive trafiks historie i byen. Samlingen rummer blandt andet historiske sporvogne og busser fra Prag, tekniske apparater og historiske liniekort med udførlige forklaringer, der viser udviklingen af linienettet fra den første begyndelse og frem til nutiden.

Museet har en museumssporvejslinie, 91, der kører fra museet til Výstaviště.

Eksterne henvisninger 

 Museets engelske hjemmeside

Sporvejsmuseer
Prag
Museer i Tjekkiet
Museer etableret i 1993
Nøgleskabet

Nøgleskabet™ er en web-applikation udviklet af EDB Gruppen A/S, som muliggør login med Digital signatur på andre sites. Formålet for en bruger er, at han kun behøver huske koden til sin Digitale Signatur for at få adgang til sites, som Nøgleskabet understøtter.

Nøgleskabet™ bruges af større virksomheder og kommuner, som et alternativ til selvudviklet support for Digital Signatur.

Anvendelse 
Brug af Nøgleskabet™ kræver ingen egentlig installation, da afvikling sker fra en central server.

Nøgleskabet™ kaldes ved at tilføje en særlig html-kode til den side, som skal tilbyde Digital Signatur-logon, hvorved der genereres et link, som leder brugeren hen til en loginkomponent. 

Der sendes oplysninger om brugernavn, CPR-nummer og anden relevant information over til det site, brugeren er ved at logge på, såfremt han i øvrigt har givet tilladelse til dette.

Nøgleskabet™ kan tilføjes oplysninger om brugeren fra andre kilder, såkaldte attributter. Det kan fx være organisatoriske informationer om arbejdssted, rolle eller privilegier.

Systemet kan også benyttes til at få adgang til NemLogin, den fællesoffentlige login-portal.

Eksterne henvisninger 
 www.noegleskabet.dk
 Om NemLogin
 Digital signatur baseret på OCES-certifikater

Webudviklingssoftware
Fragonard

Fragonard (Parfumerie Fragonard) er et af de største parfumefirmaer i Grasse i Provence i Frankrig.

De bruger kun udtræk af æterisk olie fra roser, jasmin og lavendel.

Den færdige parfume fremstilles af de store modehuse, hvor den blandes og tilsættes sprit (ætanol).

Fragonard har et museum, der er åbent det meste af året.

Ekstern henvisning 
 Fragonards hjemmeside 

Kosmetikvirksomheder fra Frankrig
Parfume
Etableret i 1926
Daytonaftalen

Daytonaftalen,også kendt som Paris Protokollen eller Dayton-Paris aftalen (officiel betegnelse: The General Framework Agreement for Peace in Bosnia and Herzegovina) er betegnelse for den fredsaftale der satte en stopper for den tre et halvt år lange Bosniske krig i Bosnien-Hercegovina, en af krigene i Jugoslavien. Fredsaftalen blev indgået under en fredskonference på Wright-Patterson Air Force Base nær Dayton, Ohio (USA) i perioden 1. – 21. november 1995. Rent formelt blev aftalen efterfølgende underskrevet i Paris den 14. december 1995. 

Fredskonferencen og de dermed forbundne forhandlinger blev ledet af USAs udenrigsminister Warren Christopher og hovedforhandler Richard Holbrooke sammen med de to øvrige formænd, EUs specielle repræsentant Carl Bildt og den russiske viceudenrigsminister Igor Ivanov. En nøglefigur i USAs delegation var general Wesley Clark (som senere blev NATOs Europæiske øverstkommanderende (for SACEUR) i 1997). Fra Storbritannien deltog generalløjtnant David Leakey som militær repræsentant (han blev senere leder af EUFOR Althea i 2005). The Public International Law & Policy Group (PILPG) fungerede som juridisk rådgivningsorganisation for den bosniske regering under forhandlingerne.

Efter Radovan Karadžić, der var præsident i den bosnisk-serbiske republik Srpska, var blevet arresteret i slutningen af juli 2008 og efterfølgende bragt til Haag for at blive fremstillet for FN's krigsforbryderdomstol (Det internationale tribunal til pådømmelse af krigsforbrydelser i det tidligere Jugoslavien) er visse dele af Daytonaftalen atter blevet aktuelle. Dette skyldes at den amerikanske chefforhandler Richard Holbrooke ifølge Karadzic lovede Karazic amnesti såfremt han trak sig tilbage fra alle politiske poster. Holbrooke nægter at han har indgået en sådan aftale, men Karadzics påstande støttes af informationer, som blev tilgængelige fra omkring oktober 2007.

Noter og referencer 

Jugoslavien
Bosnien-Hercegovina
Fredsaftaler
Islands Brygge Syd

Islands Brygge Syd (omtales også som Artillerivej Syd) er betegnelsen for det område af Islands Brygge, der ligger syd for Drechselsgade. Mod syd afgrænses området af Nokken. Området betår pt., mest af nedlagt industri, men det er planen at der skal byudvikles og bygges boliger, erhverv og en kunstig vig med en sandstrand.

Fremtidige planer 
De fremtidige planer for området er tænkt som at området skal være en selvstændig bydel med et aktivt forretningsliv. Masterplanen er tegnet af Plot (DK) og West 8 (NL). Vinderprojektet blev valgt i en arkitektkonkurrence, og vandt fordi det bedst inddrog den blå havn og den grønne fælled i projektet.

Eksterne link 
 Lokalplan 410 for Islands Brygge Syd 
 Hjemmeside for Islands Brygge Syd 

Syd
Kvarterer i Amager Vest
Oblat (nadver)

En oblat eller et alterbrød, i den katolske kirke kaldet hostie efter indvielsen, er et møntformet brød, som bruges under nadveren, et taksigelsesritual  i den katolske og den protestantiske kirke, indstiftet af Jesus som et mindemåltid aftenen før han blev korsfæstet. Møntfaconen symboliserer, at den er løsepenge for menneskenes synd.

Traditionelt skal dette brød bages alene af hvedemel og vand. I en del reformerte kirker anses ingredienserne ikke for at have nogen betydning. 

Alterbrødet er i den vestlige kirke normalt usyret brød, det vil sige brød, hvor der ikke er foregået nogen hæveproces. Af praktiske grunde bruger man normalt individuelt udstansede "mønter", ca. en millimeter tykke, cirkelrunde og med en diameter på 2-3 centimeter. 

I de østlige kirker er det normalt at bruge syret brød. Dette var et centralt spørgsmål under det store skisma 1054. Man bruger også normalt et brød af mere konventionel form, som brydes/brækkes i stykker.

I den katolske kirke mener man, at brødet gennemgår en total og permanent forvandling til Kristi legeme, og derfor bliver konsekrerede hostier behandlet med stor respekt. De opbevares normalt i et tabernakel og kan også udstilles for tilbedelse. Indenfor luthersk teologi mener man også, at brødet ved nadveren bliver Kristi legeme, men ikke på en sådan måde, at det ikke fortsat også er brød (se Nadver/forskelle i nadverforståelse).

I Danmark er der ét alterbrødsbageri, der ligger på Diakonissestiftelsen. Her har man bagt alterbrød siden 1877 og leverer til kirker i både Danmark og udlandet.

Referenser

Eksterne henvisninger 

 Kristeligt Dagblad - 3500 alterbrød i timen Hentet 15. juni 2017

Liturgi
Brød
Oblatæske

Oblatæske er en særlig beholder, som man i de fleste kirker anvender til opbevaring af oblaterne. I middelalderen var det ofte en cylinderformet æske med kræmmerhusformet låg og et kors som topfigur. Denne kaldes en pyx. Senere tiders oblatæsker er stadigvæk cylinderformede, men nu med flade låg. I barokken forekommer der hjerteformede æsker, mens æsker fra klassicismen ofte er formet som et lille skrin. Især æskerne fra barokken kan være med kraftige drivninger og punslinger. Motiverne er oftest ranke-, blad- og blomsterornamenter.

Kirkeligt interiør
Liturgi
Religion
Radio Ballerup

Radio Ballerup er en radiostation, som blev stiftet som Ballerup Nærradio (BNR)  20. august 1983, de første mange år havde BNR studier ved Præstevænget 20 i Ballerup, derefter flyttede de til Baltorpvej på den gamle skole for senere at flytte studierne til Skovlunde, da BNR flyttede til Skovlunde, der skiftede de navn til Radio Ballerup og Radio Ballerup sender til lyttere i Ballerup og Skovlunde, derudover findes Radio Ballerup også som net/web radio.

Ballerup Nærradio havde i sin storhedstid i slut 80'erne og start 90'erne hvor et af de mest populære programmer var "Bal i Ballerup" som blev sendt om fredagen og lytterne kunne ringe ind og sende hilsner og studieværterne "Jørgen og Simone" hyggesludrede med lytterne.

Derudover var programmet "Sweet Dreams" med Michael Jørgensen der blandet andet blev  sendt mandag aften meget populært hvor lytterne kunne sende hilsner til dem de holdt af efterfulgt af et musikønske.

Radio Ballerup sender på frekvensen 90,2 MHz FM. Derudover sender Radio Ballerup også på TDC´s YouSee-net på 98,8 MHz. og på netradio. 

Radio Ballerup drives af en forening, der blev stiftet i 1983. Radio Ballerup havde tidligere studier i Ballerup, men flyttede i 2008 til nye lokaler på i Skovlunde.

Ud over de almindelige programmer sender  Radio Ballerup også den sidste mandag i måneden fra kl. 18.00 Ballerups kommunalbestyrelses møder direkte fra Ballerup Rådhus.

Referencer

Eksterne henvisninger 
Radio Ballerup

Ballerup
Etableret i 1983
Ballerup
Skovlunde
Gesine Schwan

Gesine Schwan (22. maj 1943 i Berlin) er universitetsrektor i Frankfurt (Oder) og professor i politisk videnskab. Hun er medlem af det tyske socialdemokrati og var partiets kandidat ved forbundspræsidentvalgene i 2004 og 2009. I begge tilfælde tabte hun til Horst Köhler fra CDU, der i 2004 vandt med 604 stemmer mod Schwans 589, mens han i 2009 vandt med 613 stemmer mod Gesine Schwans 503.

Eksterne henvisninger 

 Gesine Schwans hjemmeside 

Politikere fra SPD
Personer fra Berlin
Eva Dyrberg

Eva Dyrberg (født 17. februar 1980) er en tidligere professionel dansk tennisspiller.

I 1998 blev hun juniorverdensmester og året efter blev hun professionel. Hun nåede at deltage i samtlige Grand Slam-turneringer i 2002 uden dog at komme længere end 1. runde. Kort efter Australian Open 2003 meddelte hun, at hun stoppede som professionel.

Hendes bedste placering på verdensranglisten var en 77. plads i maj 2002.

Eksterne henvisninger 

Tennisspillere fra Danmark
Tennisspillere fra KB Tennis
Jagtgården i Trend

Jagtgården i Trend er en lystejendom nær Strandby og Farsø i Vesthimmerland, som daværende kronprins Frederik og kronprinsesse Ingrid modtog i bryllupsgave i 1935. Parret tilbragte ofte julen på ejendommen, som tillige dannede rammen om jagtaktiviteter.

Beboelsesbygninger i Danmark
Bygninger, konstruktioner og anlæg i Vesthimmerlands Kommune
Julius Raab

Julius Raab (født 29. november 1891, død 8. januar 1964) var en østrigsk politiker, der var landets forbundskansler 1953 – 1961.

Julius Raab blev født i Sankt Pölten i Niederösterreich, hvor han efter endt studentereksamen studerede bygningsingeniør ved Wien Tekniske Universitet. I 1925 – 1934 var han valgt til det østrigske parlament for Christsoziale Partei. Han blev udnævnt til handels- og transportminister den 15. februar 1938, men blev afsat kort tid efter ved Østrigs Anschluss til Nazi-Tyskland.

Ved slutningen af 2. verdenskrig deltog han i etableringen af det konservative folkeparti (ÖVP), hvis parlamentsgruppe han var formand for i perioden 1945 – 1953. Han var endvidere partiformand 1951 – 1960.

I 1953 blev Julius Raab den første folkevalgte forbundskansler i Østrigs historie, selvom Østrigerne havde gået til valg siden 1945 skulle kansleren godkendes af de allieredes 4 guvernører indtil besættelsen ophørte i 1955, og først i 1953 godkendte de allierede østrigernes valg. Han afløste Leopold Figl, der i 1945 blev udpeget af parlamentet som forbundskansler. Figl blev udnævnt til udenrigsminister i Julius Raabs regering. ÖVP og socialdemokraterne (SPÖ) indgik i koalitionsregeringer i over 20 år, hvorfor både Adolf Schärf og Bruno Kreisky indgik i Raabs regering. Som forbundskansler vandt Raab international anerkendelse for at have stabiliseret landets økonomi og dets politiske situation.

Raab forbindes særligt med Østrigs selvstændighed og landets statstraktat fra 1955, som gjorde Østrig til en suveræn stat og dermed betød slutningen på de allieredes besættelse af landet. Under Raab blev Østrig i 1955 medlem af FN. Endvidere deltog Raab den 4. januar 1960 på Østrigs vegne i dannelsen af den europæiske frihandelsorganisation (EFTA).

Raab afgik som forbundskansler den 17. april 1961 og blev efterfulgt af Alfons Gorbach. I 1962 kandiderede Julius Raab til valget som forbundspræsident, men tabte til Adolf Schärf.

Eksterne henvisninger 
 

Kanslere fra Østrig
Personer fra Sankt Pölten
Østrigere i 1900-tallet